Lily-myn: Reddingspoging dalk met 2 weke vertraag‘n Lugfoto van die ineenstorting op 5 Februarie 2016 van Vantage Goldfields se Lily-myn. Foto: JacarandaFM via Mpumalanga EMS Vantage Goldfields het Woensdagaand gesê dit kan moontlik nog twee weke duur voor die reddingspoging vir vasgekeerde Lily-mynwerkers in Barberton, Mpumalanga hervat. “Ek wil graag die omvang en ingewikkeldheid van die operasie vir rotsingenieurs beklemtoon,” het Mike McChesney, uitvoerende hoof van Vantage Goldfields, omstreeks 22:00 by die myn gesê. “Hulle voorspel dit kan dalk nog twee weke duur voor dit weer veilig is om die werk te hervat.” McChesney het gesê geologiese kenners het Lily-myn aangeraai om slegs die reddingspoging te hervat wanneer ŉ ontsnappingsroete vir reddingswerkers geboor is. “Die rotsingenieurs het nou ŉ geotegniese verslag saamgestel wat Woensdag met alle belanghebbendes gedeel is,” het hy gesê. Volgens McChesney sal die reddingspoging hervat sodra daar ŉ ontsnappingsroete is. “Ons het gevolglik ŉ reddingsbooreenheid van Mynredding bekom. Dit is dieselfde tipe eenheid wat ŉ paar jaar gelede tydens die reddingspoging in Chili gebruik is,” het hy bygevoeg. “Dit is ŉ moderne boormasjien wat ŉ 600 mm-gat kan boor – presies die regte grootte om ŉ persoon in ŉ noodgeval van ondergrond na die oppervlak te bring. Hy het gesê die boor gaan ongeveer 80 meter diep boor. Lily-myn, wat aan Vantage Goldfields behoort, is tans gesluit en die reddingspoging is tydelik opgeskort nadat twee verdere ineenstortings by die sinkgat plaasgevind het waar drie mynwerkers steeds vasgekeer is, ná meer as ŉ week. Yvonne Mnisi, Pretty Mabuza en Solomon Nyarenda is op 5 Februarie ondergronds vasgekeer toe die houer waarin hulle gewerk het, in ŉ sinkgat beland het toe ŉ kroonpilaar ineengestort het. Die houer is daarna deur groot klippe toegeval. Altesaam 76 ander werkers is ná die ineenstorting gered. Familielede van die drie mynwerkers kampeer op die mynperseel. Maroela Media het Dinsdagaand berig ‘n veiligheidsbeampte van die myn het sy eie lewe geneem. Lees alle vorige berigte oor Lily-myn op Maroela Media.